See eis gesin se ‘baby’ by Houtbaai
Onderwerp: See eis gesin se ‘baby’ by Houtbaai Mon Aug 16, 2010 3:48 pm
’n Jong man het Vrydagaand verdrink toe hy ’n ander man, wat glo onwettig kreef geduik het, by Houtbaai uit die see op die rotse wou help en ’n brander hom afgeslaan het.
Mnr. Barno Silva (21) se lyk is Saterdagoggend onder die water by die rotse tussen Duiker-eiland en Karbonkelberg gevind.
Silva en ’n groep jong mans het Vrydagmiddag saam met ’n groep duikers na die rotse gegaan, het me. Esther Braaf (43), sy niggie, Saterdagaand gesê. Dié wat nie duikers is nie, dra glo die sakke kreef en die duikpakke.
“Barno het probeer om een van die duikers uit die water op die rotse te help toe ’n brander hom afslaan. Die duiker kon Barno egter nie help nie, want die see was te rof,” het sy gesê.
Een van die ander jong mans het dadelik Barno se familielede gaan roep. “Hy was nie ’n goeie swemmer nie. Ons het geweet hy sou dit nie maak nie.”
Die Nasionale Seereddingsinstituut is omstreeks 17:15 van die voorval verwittig. Twee reddingsbote van Houtbaai en een van Kommetjie is na die plek waar die drenkeling was. Polisieduikers en lede van Kaapstad brand-en-redding, Metro ambulans- en reddingsdienste en plaaslike gemeenskapsveiligheid het help soek.
Hulle kon Silva teen donker nie vind nie en is Saterdagoggend vroeg terug om verder te soek. Sy lyk is gevind naby die plek waar hy laas gesien is.
“Berno was die baby,” het Braaf gesê. “Hy het swaar grootgeword, maar hy was ’n baie goeie kind.”
Silva laat twee broers en sy tannie, wat hom grootgemaak het, agter. Hy laat ook die vier niggies en twee nefies, wat saam met hom grootgeword het, agter.
Die polisie sal ’n lykskouing laat uitvoer, het ao. Tanya Lesch, polisiewoordvoerder van die Houtbaai-polisie, gesê.
e-pos artikel Druk artikel KRY DIE BURGER OP: Jou selfoon Jou Facebook-profiel